KOMMISSIONENS FORORDNING (EF) Nr. 331/96 af 23. februar 1996 om ændring af forordning (EF) nr. 454/95 om gennemførelsesbestemmelser for interventioner på markedet for smør og fløde

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved Kommissionens forordning (EF) nr. 2931/95 (2), særlig artikel 6, stk. 6, og artikel 28 og 30, og

ud fra følgende betragtninger:

Kommissionens forordning (EF) nr. 454/95 (3) indeholder de kontrolforanstaltninger vedrørende støtteordningen for privat oplagring, der skal foretages ved oplagringen af produkterne; det bør præciseres, at kontrollen skal tilrettelægges på en sådan måde, at det kan verificeres, at samtlige oplagrede partier opfylder kvalitetskravene, uden at det er nødvendigt at veje eller åbne hver enkelt emballage;

støtten bør nedsættes, hvis den i artikel 11, stk. 6, i forordning (EF) nr. 454/95 omhandlede meddelelse om udlagring ikke er foretaget inden for den fastsatte frist; den nuværende markedssituation for smør og fløde gør det nødvendigt at ændre den periode, i hvilken indlagringen kan finde sted;

artikel 12 i forordning (EF) nr. 454/95 åbner mulighed for ét enkelt forskud på støtten til privat oplagring svarende til den støtte, der beregnes for en oplagringsperiode på 120 dage; da minimumsoplagringsperioden er på 90 dage, er det hensigtsmæssigt at beregne forskuddet for nævnte periode;

i artikel 14 i forordning (EF) nr. 454/95 er det fastsat, at kontrahenten uanset de normalt gældende regler i tilfælde af udførsel af smør kan foretage udlagring ved udløbet af en kontraktlig periode på 60 dage; denne undtagelsesbestemmelse, der kun benyttes meget lidt, komplicerer unødigt ordningens forvaltning; den bør derfor ophæves;

i artikel 16 i forordning (EF) nr. 454/95 er der fastsat en kompensationsordning for at afbøde de virkninger, som opkøb af interventionssmør i den kontraktlige oplagringsperiode kan have for markedet; i betragtning af ovennævnte målsætning bør det anføres, at der kun ydes kompensation, hvis der er fastsat en maksimal opkøbspris i den kontraktlige oplagringsperiode efter Kommissionens forordning (EØF) nr. 1589/87 af 5. juni 1987 om interventionsorganernes opkøb af smør ved licitation (4), senest ændret ved forordning (EF) nr. 455/95 (5), og hvis der ved udlagringen fastslås interventionsopkøb i et flertal af medlemsstaterne;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Mælk og Mejeriprodukter -

UDSTEDT FØLGENDE FORORDNING:

Artikel 1

I forordning (EF) nr. 454/95 foretages følgende ændringer:

1) I artikel 11 foretages følgende ændringer:

a) Stk. 5 affattes således:

»5. Ved indlagringen foretager det kompetente organ kontrol i løbet af den periode, der begynder på dagen for indlagringen og slutter enogtyve dage efter datoen for registreringen af støtteansøgningen.

For at sikre, at de oplagrede produkter er støtteberettigede, tilrettelægges kontrollen på en sådan måde, at den er tilstrækkelig repræsentativ for mindst 5 % af mængderne for bl.a. med hensyn til produkternes vægt, identifikation og art at sikre, at varepartierne i deres helhed fysisk er i overensstemmelse med støtteansøgningen.«

b) Stk. 6, litra b), affattes således:

»b) foretager en stikprøvekontrol ved udløbet af den kontraktlige oplagringsperiode, som omfatter efterprøvning af produkternes vægt og identifikation. Med henblik herpå giver kontrahenten mindst fem arbejdsdage inden udløbet af oplagringsperioden på 210 dage eller eventuelt inden påbegyndelsen af udlagringen det kompetente organ meddelelse om de pågældende varepartier. Medlemsstaten kan dog acceptere en kortere frist.«

2) I artikel 12 foretages følgende ændringer:

a) I stk. 1 indsættes følgende stykke:

»Overholder kontrahenten ikke den i artikel 11, stk. 6, litra b), omhandlede frist, nedsættes støtten med 15 % og udbetales kun for den periode, for hvilken kontrahenten til det kompetente organs tilfredshed godtgør, at smørret er forblevet på lager.«

b) I stk. 2 ændres datoen »den 15. april« til »den 15. marts«.

3) Artikel 12, stk. 5, sidste afsnit, sidste punktum, affattes således:

»Forskuddet beregnes på grundlag af en oplagringsperiode på 90 dage.«

4) Artikel 14 udgår.

5) I artikel 16 indsættes følgende stykker:

»Den i stk. 1 omhandlede justering af støtten foretages kun, hvis der i den kontraktlige oplagringsperiode er fastsat en maksimumsopkøbspris efter indgivelsen af bud efter forordning (EØF) nr. 1589/87, og hvis der den sidste kontraktlige oplagringsdag fastslås interventionsopkøb i mere end otte medlemsstater eller regioner som omhandlet i artikel 3 i forordning (EØF) nr. 1547/87.

Er der ikke fastsat en maksimumsopkøbspris i den periode på 21 dage, der slutter på dagen for påbegyndelsen af den kontraktlige oplagring, er den maksimumsopkøbspris, der anses for gældende på dagen for påbegyndelsen af den kontraktlige oplagring, lig med 90 % af den gældende interventionspris.«

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes for produkter, der undergives private oplagringskontrakter efter dens ikrafttrædelse.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. februar 1996.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 13.

(2) EFT nr. L 307 af 20. 12. 1995, s. 10.

(3) EFT nr. L 46 af 1. 3. 1995, s. 1.

(4) EFT nr. L 146 af 6. 6. 1987, s. 27.

(5) EFT nr. L 46 af 1. 3. 1995, s. 31.